九月七日子坦子聿俱出斂租穀雞初鳴而行甲夜始歸勞以此詩
作者：陸游
朝代：宋

paragraphs: 仲秋穀方登，螟生忽告饑。
艱難冀一飽，俯仰事已非。
貸糧助耕耘，客主更相依。
一旦忽如此，欲語涕屢揮。
共斂螟之餘，存者牛毛稀。
吾兒廢書出，辛苦幸庶幾。
夜半聞具舟，憐汝露溼衣。
既夕不能食，念汝戴星歸。
手持一杯酒，老意不可違。
秫瘦酒味薄，食少雞不肥。
頗聞吳中熟，多稼徹王畿。
亦欲就飽處，無羽能奮飛。
官富哀我民，榜笞方甚威。
渠亦豈得已，撫事增歔欷。